തുരുത്ത് നടപ്പാലം: കൈയൊഴിഞ്ഞ് സതേണ് റെയില്വേ തദ്ദേശസ്ഥാപനങ്ങള് അറ്റകുറ്റപ്പണി നടത്തിയില്ലെങ്കില് പാലം അടയ്ക്കുമെന്ന് ആലുവ: പെരിയാറിന് കുറുകെ ആലുവയില് നിന്നും തുരുത്തിലേക്ക് നാല് പതിറ്റാണ്ട് മുമ്ബ് നിര്മ്മിച്ച നടപ്പാലത്തിന്റെ ശോച്യാവസ്ഥ പരിഹരിക്കാന് പണം മുടക്കാനാകില്ലെന്ന് സതേണ് റെയില്വേ ഡിവിഷണല് മാനേജര് അറിയിച്ചു. പാലത്തിന്റെ ഇരുവശങ്ങളിലുള്ള തദ്ദേശ സ്ഥാപനങ്ങളായ ആലുവ നഗരസഭയും ചെങ്ങമനാട് ഗ്രാമപഞ്ചായത്തും പണം അടക്കണമെന്ന് നിര്ദ്ദേശം. ബെന്നി ബെഹനാന് എം.പി നല്കിയ നിവേദനത്തിനുള്ള മറുപടിയിലാണ് റെയില്വേ ഇക്കാര്യം വ്യക്തമാക്കിയിട്ടുള്ളത്. എസ്റ്റിമേറ്റ് തുകയായി 38.90 ലക്ഷം രൂപ കണക്കാക്കിയിട്ടുള്ളതായും മറുപടിയില് പറയുന്നു. ഡെപ്പോസിറ്റ് സ്കീമിലാണ് നടപ്പാലം റെയില്വേ നിര്മ്മിച്ചിട്ടുള്ളത്. പാലം അപകടാവസ്ഥയിലായതിനെ തുടര്ന്ന് ആലുവ നഗരസഭ, ചെങ്ങമനാട് പഞ്ചായത്ത് അധികൃതര്ക്ക് ഇക്കാര്യം ചൂണ്ടിക്കാണിച്ച് മാസങ്ങള്ക്ക് മുമ്ബ് കത്തയച്ചിരുന്നു. നാളിതുവരെ മറുപടി അറിയിച്ചിട്ടില്ല. പാലം അപകടാവസ്ഥയിലായതിനാല് തദ്ദേശ സ്ഥാപനങ്ങള് റെയില്വേയ്ക്ക് തുക അടച്ചില്ലെങ്കില് ജനങ്ങളുടെ സുരക്ഷ മുന്നിര്ത്തി നടപ്പാലം അടയ്ക്കാന് നിര്ബന്ധിതമാകുമെന്നും കത്തില് ചൂണ്ടികാണിച്ചിട്ടുണ്ട്. നടപ്പാലത്തിലെ സ്ലാബുകളില് പലതും പൊട്ടിപ്പൊളിഞ്ഞിക്കുകയാണ്. കഴിഞ്ഞ എട്ടിന് ഒരു സ്ലാബ് പൂര്ണ്ണമായും തകര്ന്നതിനെ തുടര്ന്ന് റെയില്വേ സ്ളാബ് മാറ്റി താത്കാലിക പരിഹാരം കണ്ടെത്തി. പല സ്ലാബുകളും ഇത്തരത്തില് അപകടകരമായ അവസ്ഥയിലാണ്. കാലപ്പഴക്കം മൂലം പൂര്ണമായും അപകടകരമായ സാഹചര്യമാണുള്ളത്. പാലം പണിതിട്ട് 42 വര്ഷങ്ങള് കഴിഞ്ഞു. പ്രതിഷേധമുയരുമ്ബോള് താത്കാലിക പരിഹാരം ഉണ്ടാക്കുകയാണ് പതിവ്. തദ്ദേശ സ്ഥാപനങ്ങള് എസ്റ്റിമേറ്റ് തുക അടക്കാത്തതിനാലാണ് റെയില്വേയുടെ ഭാഗത്തുനിന്ന് നടപടികള് ഉണ്ടാകാത്തത്. സ്ത്രീകളും കുട്ടികളുമുള്പ്പടെ നിരവധി യാത്രക്കാരാണ് നിത്യവും ഈ നടപ്പാലത്തിലൂടെ സഞ്ചരിക്കുന്നത്. റെയില്വേ നടപ്പാലം പുനരുദ്ധരിക്കണമെന്ന തുരുത്ത് ജനതയുടെ നീണ്ടക്കാലമായുള്ള ആവശ്യം കണ്ടില്ലെന്ന് നടിക്കുകയാണ് അധികൃതര്. തുരുത്തില് പാലങ്ങള് വന്നെങ്കിലും ബസ് സര്വീസുകളില്ലാത്തതിനാല് ജോലിക്കാരും നിരവധി വിദ്യാര്ത്ഥികളും ഈ നടപ്പാലത്തിനെ ആശ്രയിക്കുന്നു. ആലുവ പട്ടണത്തിലെത്തിച്ചേരാന് ഏറെ എളുപ്പവും പണച്ചെലവില്ലാത്തതുമായ മാര്ഗമെന്ന നിലക്ക് കിഴക്കേദേശം, പുറയാര്, ഗാന്ധിപുരം എന്നിവടങ്ങളിലെ കാല്നടയാത്രികരുടെ സഞ്ചാര പാത കൂടിയാണിത്.